Familiile celor patru arestați pentru masacrul din Moscova sunt interogate de anchetatori ruși care s-au dus în Tadjikistan
Data actualizării: Data publicării:
Anchetatori ruşi din dosarul masacrului de la Moscova sunt marţi în Tadjikistan pentru a interoga familiile celor patru bărbaţi arestați pentru atacul terorist, informează Reuters citând surse de securitate tadjice.
Potrivit acestor surse, care nu au fost autorizate să comenteze în mod public, oficiali de securitate tadjici au adus familiile respectivilor în capitala Duşanbe din oraşele Vahdat şi Hisar, precum şi din districtul Rudaki.
Preşedintele tadjic Emomali Rahmon supervizează personal ancheta de partea tadjică, au mai menţionat sursele, scrie Agerpres.
Luni, în primele sale comentarii publice referitoare la atac, Rahmon a vorbit de un "eveniment ruşinos şi îngrozitor" şi le-a cerut tadjicilor să-şi protejeze copiii de influenţe nocive.
Patru bărbaţi de origine tadjică au fost arestaţi sub acuzaţia de terorism, bănuiţi de comiterea atacului soldat cu aproape 140 de morţi. Alţi trei, tot de origine tadjică, au fost reţinuţi sub suspiciunea de complicitate la atac.
Responsabilitatea acestuia a fost revendicată de organizaţia Stat Islamic, care a difuzat şi o filmare despre care afirmă că a fost realizată la faţa locului.